Täna ennelõunal oli Haapsalus Kase tänaval tulekahju, kus kaotas elu vanem mees.
Päästjad said kell 11.03 said teate elumaja põlengust Haapsalu linnas Kase tänaval. Naabrid märkasid kahekorruselise maja katuse alt tulevat suitsu ja teatasid sellest häirekeskusele.
Päästeameti Haapsalu operatiivkorrapidaja Janek Hiiemäe sõnul oli tulekahju avastamise ajaks juba pikalt arenenud. „Maja oli terve teise korruse piirini suitsu ja kuumust täis,” ütles ta.
Esimesena sündmuskohale saabunud Haapsalu päästekomando päästjad alustasid suitsusukeldumise ja kustutustöödega.
Kell 12.08 leiti kustutustööde käigus hoonest hukkunud kuuekümnendates eluaastates mehe surnukeha. Hiiemäe sõnul oli hukkunu teise korruse ukse taga koridoris. „Ei teagi, kas ta püüdis ise välja saada,” ütles ta.
Tulekahju tagajärjel hävis pool hoone teisest korrusest, pool sai tugevaid tule ja suitsukahjustusi.
Millest tulekahju alguse sai, on Hiiemäe sõnul keeruline öelda. Tema sõnul tundus elanik olevat asotsiaalsete elukommetega, majas oli palju prahti ja kola. „Naabrite info oli, et kaks päeva tagasi oli majja elekter tagasi pandud,” ütles Hiiemäe.
Suitsuandurit päästjad majast ei avastanud, aga Hiiemäe sõnul on kaks tuba, kus mees elas, ka väga söestunud. Suitsuanduri olemasolu ja täpsemad tulekahju tekkepõhjused selgitab välja edasine uurimine.
Tulekahju olid lisaks Haapsalu päästjatele kustutamas Risti kutselised ja Palivere vabatahtlikud päästjad. Kustutustööde ajaks sulges politsei Kase tänaval liikluse.
Kase tänava tulekahjus hukkunu on sel aastal esimene tulekahjus hukkunu Läänemaal, eelmisel aastal ükski läänlane tules elu ei kaotanud.
Päästeamet tuletab meelde, et töökorras suitsuandur on eluruumides kohustuslik ja aitab avastada tulekahju selle algfaasis ning annab võimaluse hoonest ohutult väljuda. Samuti on alates 2022. aastast kohustuslik hoonetes, kus on tahkeküttel küttekolded, vingugaasi anduri paigaldamine.
Fotod Kaire Reiljan